રેટિંગ એજન્સીના એનાલિસ્ટ ગ્લેન લેવિને જણાવ્યું કે ભારતમાં આઠ ટકા વાર્ષિક જીડીપી વૃદ્ધિના દિવસો હવે ભૂતકાળ બની ગયા છે . વર્ષ 2013ના પ્રથમ છ મહિનામાં જીડીપી વૃદ્ધિ 5થી 6ટકા રહેવાની શક્યતા છે . પાછલાં 24 મહિનાથી ભારતનો વૃદ્ધિદર સ્થિર રીતે ઘટી રહ્યો છે . એ જ પ્રમાણે અર્થતંત્ર પણ નરમાઇમાંથી બહાર આવ્યું છે કે નહીં તે ચોક્કસ કહી શકાય તેમ નથી . ઊંચા વ્યાજદર , નરમ આંતરરાષ્ટ્રીય ઇકોનોમી ગ્રોથ તથા પાછલા કેટલાય સમયથી સરકાર દ્વારા ઇકોનોમી રિફોર્મ પ્રક્રિયામાં જે સુધારો જોવા મળતો હતો તેમાં થયેલો અટકાવ જવાબદાર ગણી શકાય . લેવિને વધુમાં જણાવ્યું કે સરકારે વર્ષ 2012ના મધ્ય ભાગમાં જે આર્થિક સુધારા કરેલા હતા તેની અસર વર્ષ 2013ના પ્રથમ છ મહિનામાં જોવા મળી શકે છે . રિપોર્ટમાં રિટેલ અને એવિયેશન સેક્ટરમાં એફડીઆઇમાં કરેલા સુધારાને હકારાત્મક ગણાવ્યો છે , પરંતુ તેમણે જણાવ્યું છે કે આ સુધારાને કારણે હજુ પણ તેવું નિશ્ચિત કહી શકાય તેમ નથી કે તેના કારણે વર્ષ 2013 કે 2014માં દેશમાં ફોરેનનું વિદેશી રોકાણ વધશે કે નહીં ? દરમિયાન આંતરરાષ્ટ્રીય રોકાણકારો દેશમાં જોવા મળેલી આર્થિક મુશ્કેલીઓને લઇને રોકાણ કરતાં ખચકાટ અનુભવી રહ્યા છે . રિપોર્ટમાં જણાવાયું છે કે વર્ષ 2014ની સામાન્ય ચૂંટણી પૂર્વે સુધારાવાદી પગલાં લેવાઇ શકે છે .